b'\n_START_ARTICLE_\nKancleris\n_START_SECTION_\n\xc5\xbdod\xc5\xbeio kilm\xc4\x97\n_START_PARAGRAPH_\n\xc5\xbdodis gali b\xc5\xabti kil\xc4\x99s i\xc5\xa1 Senov\xc4\x97s Romos vart\xc5\xb3 (lot. cancelli:) saugotojo (cancellarius), kuris v\xc4\x97liau \xc4\xafgijo prasm\xc4\x99 ra\xc5\xa1tininkas, ra\xc5\xa1tin\xc4\x97s (cancelliaria) vadovas, dar v\xc4\x97liau\xc2\xa0\xe2\x80\x93 miesto pri\xc5\xbei\xc5\xabr\xc4\x97tojas (sinonimas\xc2\xa0\xe2\x80\x93 Praefectus urbi), valdovo r\xc5\xabm\xc5\xb3 prievaizdas, valdovo antspaudo saugotojas.\n_START_SECTION_\nPareigyb\xc4\x97\n_START_PARAGRAPH_\nDar Senov\xc4\x97s Egipte valdovo antspaudo saugotojo pareigyb\xc4\x97 buvo viena auk\xc5\xa1\xc4\x8diausi\xc5\xb3 valstyb\xc4\x97je, tolygi vyriausiam \xc5\xbeyniui. Europoje \xc5\xa1ioms pareigoms pa\xc5\xbeym\xc4\x97ti nuo XII a. naudotas \xc5\xbeodis kancleris, pavyzd\xc5\xbeiui, Danijoje pareigos vadinosi karali\xc5\xa1kasis kancleris._NEWLINE_Lenkijos karalyst\xc4\x97je nuo XIV a. ir Abiej\xc5\xb3 Taut\xc5\xb3 Respublikoje (1569\xe2\x80\x931795\xc2\xa0m.) Didysis kancleris (kanclerz) buvo ne tik antspaudo saugotojas ir karaliaus r\xc5\xabm\xc5\xb3 vir\xc5\xa1ininkas, bet ir valstyb\xc4\x97s vykdomosios vald\xc5\xbeios pri\xc5\xbei\xc5\xabr\xc4\x97tojas. Jam pavaldus buvo i\xc5\xbedo kancleris, tvark\xc4\x99s karaliaus pajamas ir i\xc5\xa1laidas. Lietuvos Did\xc5\xbeiosios kunigaik\xc5\xa1tyst\xc4\x97s kancleris buvo pavaldus tiesiogiai karaliui. Atskiras valstyb\xc4\x97s valdymo sritis pri\xc5\xbei\xc5\xabr\xc4\x97jo pakancleriai. Seimo kancleris vadovavo karaliaus su\xc5\xa1aukto Seimo darbui._NEWLINE_Pranc\xc5\xabzijoje valstyb\xc4\x97s kancleris (Chancelier de France) buvo antspaudo saugotojas, Respublikos laikais taip pavadintos parlamento pirmininko pareigos. \xc5\xa0veicarijos konfederacijoje Valstyb\xc4\x97s arba Federalinio kanclerio (vok. Bundeskanzler:, pranc.: Chancelier f\xc3\xa9d\xc3\xa9ral, ital.: Cancelliere della Confederazione) pareigyb\xc4\x97 \xc4\xafvesta 1848\xc2\xa0m. Tai septyni\xc5\xb3 konfederacijos nari\xc5\xb3 ministras pirmininkas. Austijos kancleris nuo 1918\xc2\xa0m. taip pat yra ministras pirmininkas._NEWLINE_Vokietijoje 1871\xc2\xa0m. buvo \xc4\xafvesta Imperijos kanclerio (reichskanclerio, Reichskanzler) pareigyb\xc4\x97. Jis buvo ne tik vyriausyb\xc4\x97s vadovas, bet ir auk\xc5\xa1t\xc5\xb3j\xc5\xb3 parlamento r\xc5\xabm\xc5\xb3 Bundesrato pirmininkas. 1918\xc2\xa0m. nuvertus kaizer\xc4\xaf Vilhelm\xc4\x85 II kanclerio pareigos buvo prapl\xc4\x97stos, padidinus vykdomosios vald\xc5\xbeios \xc4\xafgaliojimus. 1934\xc2\xa0m. Hitleris prie reichskanclerio pareig\xc5\xb3 prid\xc4\x97jo ir mirusio prezidento Hindenburgo \xc4\xafgaliojimus ir pasivadino Vadu ir Reicho kancleriu (F\xc3\xbchrer und Reichskanzler). Po Antrojo pasaulinio karo Vokietijos ministras pirmininkas vadinamas Valstyb\xc4\x97s kancleriu (Bundeskanzler) ir yra renkamas parlamento \xc5\xbeem\xc5\xb3j\xc5\xb3 r\xc5\xabm\xc5\xb3\xc2\xa0\xe2\x80\x93 Bundestago ketveriems metams._NEWLINE_Did\xc5\xbeiosios Britanijos parlamente jo auk\xc5\xa1t\xc5\xb3j\xc5\xb3 r\xc5\xabm\xc5\xb3 vadovo, auk\xc5\xa1\xc4\x8diausiojo teis\xc4\x97jo ir Konstitucini\xc5\xb3 reikal\xc5\xb3 departamento vadovo pareigyb\xc4\x97\xc2\xa0\xe2\x80\x93 Lordas kancleris (Lord High Chancellor, King\xe2\x80\x99s Chancellor) atsirado dar Anglijos karalyst\xc4\x97s laikais. 1922\xc2\xa0m. \xc4\xafvesta Airijos kanclerio (Chancellor of Ireland) pareigyb\xc4\x97 \xc5\xa0iaur\xc4\x97s Airijai._NEWLINE_\xc5\xa0vedijoje ir Suomijoje yra teisingumo kanclerio pareigyb\xc4\x97, analogi\xc5\xa1ka ombudsmenui, Lietuvoje\xc2\xa0\xe2\x80\x93 Seimo kontrolieriui._NEWLINE_Estijoje 1938\xe2\x80\x931940\xc2\xa0m. teisingumo kancleris vadovavo Teisingumo kanclerio institucijai prie Respublikos Prezident\xc5\xabros ir buvo atskaitingas Prezidentui. Pareigyb\xc4\x97 atkurta atsta\xc4\x8dius Estijos nepriklausomyb\xc4\x99. Teisingumo kancler\xc4\xaf Prezidento si\xc5\xablymu skiria Parlamentas septyneri\xc5\xb3 met\xc5\xb3 kadencijai. Tai yra pareig\xc5\xabnas, kurio veikla yra nepriklausoma. Jis pri\xc5\xbei\xc5\xabri \xc5\xbemoni\xc5\xb3 konstitucini\xc5\xb3 teisi\xc5\xb3 ir laisvi\xc5\xb3 \xc4\xafgyvendinim\xc4\x85 vie\xc5\xa1ajame sektoriuje ir tikrina parlamento \xc4\xafstatym\xc5\xb3 ir vyriausyb\xc4\x97s, ministr\xc5\xb3 ir savivaldyb\xc4\x97s reglament\xc5\xb3 atitikim\xc4\x85 Konstitucijai.'